b"\n_START_ARTICLE_\nPop a la gallega\n_START_SECTION_\nCaracter\xc3\xadstiques\n_START_PARAGRAPH_\nEl plat consisteix en pop sense v\xc3\xadsceres que es cou sencer durant algun temps (preferiblement en una olla de coure) per tal d'estovar la seva carn. De vegades \xc3\xa9s congelat uns dies abans per tal d'estovar-ne el nervi, altres \xc3\xa9s copejat diverses vegades contra una superf\xc3\xadcie. Generalment es cou en tres temps; el pop s'introdueix en aigua bullent durant escassos segons i es treu, aix\xc3\xad tres vegades. A aquesta t\xc3\xa8cnica se l'anomena espantar i ajuda que conservi la seva pell una cop cuit. Despr\xc3\xa9s es deixa cuinar en aigua bullent durant una quantitat de temps determinada segons l'origen del pop i el seu pes._NEWLINE_L'operaci\xc3\xb3 de bullit en olles de coure la realitzen tradicionalment a l'aire lliure dones que reben el nom de polbeiras (poperes). En alguns pobles s'assigna un diumenge de cada mes per les polbeiras, sobretot a la prov\xc3\xadncia d'Ourense, que el cuinen al carrer per a la gent que vulgui degustar-lo.\n_START_SECTION_\nCom es serveix\n_START_PARAGRAPH_\nDespr\xc3\xa9s de la cocci\xc3\xb3 es talla mitjan\xc3\xa7ant unes tisores en rodanxes d'un cent\xc3\xadmetre de gruix aproximadament i es serveix empolvorat amb pebre vermell en la seva superf\xc3\xadcie. Aquest pebre vermell \xc3\xa9s usualment dol\xc3\xa7 per\xc3\xb2 tamb\xc3\xa9 es barreja sovint amb pebre vermell picant. En algunes ocasions, tamb\xc3\xa9 s'acompanya de patates cuites amb pell i presentades senceres tallades per la meitat (cachelos). De vegades es pica all. \xc3\x89s freq\xc3\xbcent servir-lo calent, acabat de bullir, posant les rodanxes sobre una taula de fusta mentre es ruixa amb abundant oli d'oliva (mitjan\xc3\xa7ant l'\xc3\xbas d'una alcuza), pebre vermell i alguns grans de sal grossa._NEWLINE_\xc3\x89s freq\xc3\xbcent servir-lo acompanyat de diversos escuradents perqu\xc3\xa8 els assistents puguin servir-se, en comptes d'utilitzar forquilla. Solen servir-se amb el pop diferents vins negres.\n_START_SECTION_\nCostums\n_START_PARAGRAPH_\n\xc3\x89s t\xc3\xadpic aquesta preparaci\xc3\xb3 en els dies de Fira (juntament amb l'empanada). Hi ha fires assenyalades com la de l'Ascensi\xc3\xb3 a Santiago de Compostel\xc2\xb7la o les de Sant Froil\xc3\xa0 a Lugo. Si la fira \xc3\xa9s de grans dimensions se sol comen\xc3\xa7ar a coure el dia abans. Les polbeiras solen traslladar-se amb les seves olles de coure i solen col\xc2\xb7locar-se en els laterals de la fira. Cadascuna de les polbeiras introdueix i treu el pop mitjan\xc3\xa7ant un ganxo de ferro. \xc3\x89s costum que es coguin diversos pops al mateix temps.\n_START_SECTION_\nFesta do Polbo do Carballi\xc3\xb1o\n_START_PARAGRAPH_\nLa vila d'O Carballi\xc3\xb1o, a la prov\xc3\xadncia d'Ourense, es considera la capital del polbo \xc3\xa1 feira, la localitat on millor es prepara el cefal\xc3\xb2pode. Tots els anys el segon diumenge del mes d'agost, se celebra la Festa do Polbo, declarada d'inter\xc3\xa8s tur\xc3\xadstic internacional. Solen acudir a aquesta celebraci\xc3\xb3 entre 80.000 i 100.000 persones, i es consumeixen en un sol dia al voltant de 50.000 kg de polbo."